Pernille Rosenkrantz-Theil (EL), 2002-10-24:
Det lyder jo nærmest på skatteministeren, som om vi kunne opnå enighed her i salen i dag.
Skatteministeren understreger, at vi har gjort meget, og at vi er nogle af de fremmeste på dette område.
Det vil jeg gerne anerkende, og det synes jeg er fint.
Det, der bare bekymrer mig,
er, at hvis vi er nogle af de fremmeste og fortsat har 1.200 selskaber her i landet, der ikke betaler skat, ser det godt nok sort ud andre steder.
Men jeg vil gerne anerkende, at der er gjort en indsats.
Vi var jo selv sammen med Socialdemokratiet, De Radikale og SF med til at vedtage lovgivning tilbage i 1998 om de internationale regler på OECD-området i forbindelse med pinsepakken.
Det var de borgerlige partier ikke, så jeg vil gerne anerkende, at man i dag slutter op om den lovgivning.
Det er vi glade for.
Ministeren brugte lang tid heroppe på at forklare om al tvivlen, fordi vi ikke ved, hvorfor de 1.200 selskaber ikke betaler skat.
Det er fuldstændig korrekt.
Vi ved ikke, om det er, fordi de faktisk ikke kan opnå et overskud her i landet; vi ved ikke, om det er, fordi de ikke selv, men blot deres varemærke, er til stede, og vi ved ikke, om det er, fordi deres værdier ikke skabes her i landet.
Det er fuldstændig korrekt; det ved vi ikke, vi ved ikke, hvad grunden til det er.
Vi ved heller ikke, hvor højt tallet er, vi ved ikke, om vismændene har ret - det har de nu formodentlig ikke,
formodentlig var det tal sat for højt - og vi ved ikke, om Skatteministeriet havde ret, da Skatteministeriet forsøgte at fastsætte tallet. Det er korrekt, at listen er så grovkornet, at vi ikke kan sige noget som helst om, hvorvidt disse her firmaer agerer lovligt eller ulovligt, og det er faktisk det, der er skandalen.
Skandalen er, at vi ikke ved det.
Vi ved, at der svømmer milliardbeløb rundt på området.
En del af de milliarder vil tilfalde Danmark, og en del af de milliarder vil tilfalde udlandet, men alle de milliarder bliver der i dag ikke betalt skat af.
De milliarder eksisterer ikke i statskasserne rundtomkring, og det, der er skandalen, er, at vi ikke kan slå fast, hvor store de beløb er, og det, der er skandalen, er, at man lader tingene fortsætte og fortsætte og fortsætte.
Vi hører den ene gang efter den anden, også fra skatteministeren her i dag, at vi er en del af den internationale økonomi, at det er en globaliseret verden, og at vi har åbnet vore markeder.
Ja, det har vi, og det, der så er opgaven for verdens regeringer, er faktisk at forsøge at styre det.
Opgaven er at forsøge at styre den globale økonomi og forsøge at være dem, som sætter dagsordenen, netop fordi det er regeringerne, der er de folkevalgte ledere, og ikke firmaerne.
Derfor er det også fint, at man i OECD-sammenhæng har lavet de regler, og så mangler vi bare, at der bliver fulgt op på dem, sådan at listen over 1.200 selskaber bliver mindre.
Jeg har hele vejen igennem erkendt, at det formodentlig ikke er alle 1.200 selskaber, der bryder reglerne, og lad mig tage ét op, nemlig Sonofon.
Alle ved jo, at teleselskaberne kører med dundrende underskud, så grunden til, at Sonofon står på den liste, er formodentlig ikke, at de laver noget ulovligt, og ej heller at de anvender urimelige skattefradragsmuligheder.
Nej, telebranchen kører med dundrende underskud, og derfor betaler de ikke skat i Danmark, så det er rigtigt, at vi godt kan tage en lang række af de firmaer væk, og det har jeg erkendt.
Det, jeg er interesseret i, er de firmaer, som laver noget, der er skruphamrende ulovligt.
Man siger, at man gør en indsats, men jeg kan stadig væk se 1.200 firmaer på den liste, og det er ganske simpelt for mange.
Det er for mange penge, vi til daglig går og betaler i skat, mens vi kan se de store slippe.
Der er for stor kontrol af almindelige mennesker og for lille kontrol af de store selskaber, og det er en dårlig fordeling af ressourcerne i forbindelse med, at man kontrollerer folks skat.
Jeg vil gerne spørge ministeren, hvad ministeren mere konkret vil gøre.
Det er fint med alle de undersøgelser, for vi ved jo alle sammen - det er vi enige om - at vi mangler viden på dette felt.
Men vi mangler også, at der kommer nogle konkrete bud, og jeg så meget gerne, at ministereren sagde: Vi sætter flere ressourcer af, for vi må erkende, at de sidste par års arbejde på dette felt har vist, at der er store muligheder, men også at der mangler megen viden, og at der er meget arbejde, der skal laves.
Derfor sætter vi flere ressourcer af.
Indtil nu har jeg kun hørt ministeren sige, at det er et af de områder, man ikke skar i, da man i øvrigt lavede besparelser på Told og Skat.
Det synes jeg ikke er godt nok.
Jeg synes ikke, det kan tages alvorligt, at man vil lave en indsats, hvis der ikke tilflyder området ekstra ressourcer.
Jeg vil sige her til sidst, at det er vigtigt at holde fast i, at det her ikke bliver en diskussion om forklaringen på, at firmaerne ikke betaler skat, for det er ikke det, vi skal diskutere i dag.
Det, vi skal diskutere i dag, er, at vi ved, at en del af de 1.200 - ikke nøjagtig hvor mange, men en del af dem - formodentlig laver noget ulovligt, og hvis det er sådan, at samtlige 1.200 på lovlig vis ikke betaler skat i Danmark, synes jeg, vi skal kigge hinanden i øjnene og sige, at vi må lave om på reglerne.
Der er tale om 1.200 selskaber, hvoraf en del ligesom Sonofon retmæssigt har underskud, der slipper for at betale skat.
Men en del snor sig udenom at betale skat i et land, hvor vi normalt lægger vægt på, at de bredeste skuldre skal bære de tungeste læs.
Hr. og fru Jensen skal ikke betale halvdelen af deres løn i skat, samtidig med at McDonald's og de store firmaer ikke betaler én krone her i landet.
Det synes jeg vi skal se hinanden i øjnene og indrømme og ikke bare tale luftigt om undersøgelser og den slags ting.